*Tämä artikkeli käsittelee nykyistä kaupunkia. Muista merkityksistä, katso täsmennyssivu.*



  

  

  

  

  

  

  

  

  

  

**Pýlos** (kreik. Πύλος; transl. myös *Pílos*), italialaisittain **Navaríno** (kreik. Ναβαρίνο, Ναυαρίνο), on Kreikan kaupunki sekä samanniminen Pýlos-Néstoraksen kunnan kunnallisyksikkö (Δημοτική Ενότητα Πύλου, *Dimotikí Enótita Pýlou*) ja entinen itsenäinen kunta. Se sijaitsee Messenian alueyksikössä Peloponnesoksen alueella. Koko kunnallisyksikön väkiluku on 5 287 ja varsinaisen Pýloksen kaupungin väkiluku 2 345 (vuonna 2011). Pýlos on Pýlos-Néstoraksen kunnan kuntakeskus.

Pýloksen kaupunki sijaitsee Peloponnesoksen niemimaan lounaisosassa niemimaan länsirannikolla Pýloksenlahden rannalla. Kaupungin edustalla sijaitsee Sfaktirían saari sekä pienempi Pýloksen saari eli Tsichlí Bampá. Pýloksen nähtävyyksiin lukeutuvat muun muassa Niókastron linna, Palaiókastron linna eli Palaionavaríno sekä Pýloksen arkeologinen museo.

Historia
--------

### Esihistoria ja antiikki

*Pääartikkelit: Esihistoriallinen Pylos ja antiikin Pylos*
Pýlos oli merkittävä paikka jo mykeneläisellä kaudella eli myöhäisellä pronssikaudella. Tuolta ajalta tunnetaan lähellä sijaitseva niin kutsuttu Nestorin palatsi, johon nimi Pylos esihistoriasta puhuttaessa viittaa. Se liitetään kreikkalaisen mytologian Neleukseen ja Nestoriin. Antiikin aikana nykyisen kaupungin lähellä Koryfasionin (nyk. Zógklos) niemellä sijaitsi Pyloksen kaupunki, joka saattoi olla esihistoriallisen Pyloksen satama ja muodostui myöhemmin sen perilliseksi.

Antiikin Pyloksen kaupungin kukkula ja keskiaikainen Palaíokastron eli Palaionavarínon linna. Rinteessä niin kutsuttu Nestorin luola.
### Myöhempi historia

Vuonna 1278 frankkikomentaja Wilhelm de la Roche (Guillaume de la Roche) rakennutti antiikin aikaisen Pyloksen kaupungin kukkulalle Navarínon vanhan linnan, Palaíokastron eli Palaionavarínon (*Palaiókastro Navarínou*). Osmaniturkkilaiset valtasivat alueen vuonna 1500. He rakennuttivat vuonna 1573 Navarínon uuden linnan eli Niókastron Pýloksenlahden kaakkoisrannalle. Se vartioi Pýloksenlahden eteläistä sisäänkäyntiä.

Pýloksen Neitsyt Marian kuolonuneen nukkumisen (*Koímisis tis Theotókou*) kirkko.
Nykyinen Pýloksen kaupunki on kehittynyt uuden linnan viereen. Kaupungin vanha nimi *Navaríno* (Ναβαρίνο, Ναυαρίνο) on oletettavasti ollut alun perin *Avaríno(s)* (Αβαρίνο(ς)) ja viitannut avaareihin, jotka asettuivat alueelle 500-luvulla. Se on muuttunut Navarínoksi, kun tavan mukaan on käytetty akkusatiivia ilmaisussa εἰς τὸν Ἀβαρῖνον, *eis ton Avarinon*, "Avarínoon", ja artikkelin viimeinen kirjain v, *n*, on siirtynyt nimen ensimmäiseksi kirjaimeksi. Toisen selityksen mukaan nimi Navaríno tulisi paikan turkinkielisestä nimimuodosta *Anavarín* (Αναβαρίν).

Kaupunki esiintyy usein uuden ajan historiassa, koska sen luonnonsatama on ollut Peloponnesoksen länsirannikon paras. Venetsialaiset saivat sen haltuunsa vuonna 1685 Francesco Morosinin johdolla, ja se säilyi heillä vuoteen 1715. Kreikan vapaussodan aikana 20. lokakuuta 1827 sen edustalla käytiin Navarinon taistelu, jossa olivat vastakkain turkkilaisten laivasto ja yhdistynyt Englannin, Ranskan ja Venäjän laivasto.

Pýlos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Pýlos-Néstoraksen kunnaksi yhdessä Chiliochórian, Korónin, Methónin, Néstoraksen ja Papafléssaksen kanssa, jolloin se muuttui uuden kunnan kunnallisyksiköksi.

Kunnallisyksikön osat
---------------------

Pýloksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:

| Kylä- tai kaupunki­yhdys­kunta | Kylä, kaupunki tai muu asutus | Väkiluku (2011) |
| --- | --- | --- |
| Ampelókipoi | Ampelókipoi | 35 |
| Káto Ampelókipoi | 64 |
| Chomatáda | Chomatáda | 185 |
| Perivolákia | 125 |
| Glyfáda | Glyfáda | 219 |
| Íklaina | Íklaina | 313 |
| Kallithéa | Arapólakka | 35 |
| Kallithéa | 629 |
| Kynigós | Kynigós | 245 |
| Vozikéika | 13 |
| Mesochóri | Mesochóri | 157 |
| Pappoúlia | Pappoúlia | 103 |
| Plátanos | 84 |
| Pídasos | Pídasos | 166 |
| Pýla | Balodimaíika | 26 |
| Pýla | 121 |
| **Pýlos** | Elaiófyto | 81 |
| Giálova | 275 |
| Palaiónero | 19 |
| **Pýlos** | 2 345 |
| Schinólakka | 47 |
| Sfaktiría (saari) | 0 |
| Yhteensä: 5 287 |

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Άρθρο 1: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 11.8.2010, nro Τεύχος Δεύτερο, Αρ. Φύλλου 1292.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi) (Arkistoitu – Internet Archive)
3. ↑  Hansen, Mogens Herman & Nielsen, Thomas Heine: "Koryphasion", *An Inventory of Archaic and Classical Poleis*, s. 557. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
4. ↑  Stillwell, Richard & MacDonald, William L. & McAllister, Marian Holland (toim.): "PYLOS (Palaio Kastro) Messenia, Greece", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio. (englanniksi)
5. 1 2 3 4 5  Smith, William: "Pylus (3)", *Dictionary of Greek and Roman Geography*. Boston: Little, Brown and Company, 1854. Teoksen verkkoversio. (englanniksi)
6. 1 2  Παλαιόκαστρο ή Παλιοναβαρίνο *Καστρολόγος*. Viitattu 2.10.2023.
7. ↑  Νιόκαστρο ή Κάστρο Ναβαρίνου *Καστρολόγος*. Viitattu 2.10.2023.
8. ↑  Άρθρο 1: Σύσταση δήµων. NOMOΣ ΥΠ’ΑΡΙΘ. 3852: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 7.6.2010, nro Τεύχος Πρώτο, Αρ. Φύλλου 87.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi)

Aiheesta muualla
----------------

* Kuvia tai muita tiedostoja aiheesta **Pýlos** Wikimedia Commonsissa